## Uputa o prikupljanju i objedinjavanju podataka o nepodmirenim obvezama poslovnih subjekata

### NN 35/2002 (5.4.2002.), Uputa o prikupljanju i objedinjavanju podataka o nepodmirenim obvezama poslovnih subjekata

# MINISTARSTVO FINANCIJA

754

Na temelju članka 7. Zakona o Financijskoj agenciji (»Na­rod­ne novine«,
broj 117/2001.), i članka 3. točka 8 Zakona o platnom prometu u zemlji
(«Narodne novine», broj 117/2001.), te Programa statističkih istraživanja
Republike Hrvatske za razdob­lje 2000. – 2002. godine («Narodne novine», broj
66/2000.), ministar financija donosi

## UPUTU

### o prikupljanju i objedinjavanju podataka o nepodmirenim obvezama poslovnih subjekata

1. Ovom Uputom uređuju se obveznici, rokovi, način prikup­ljanja i
objedinjavanja podataka o nepodmirenim obvezama poslovnih subjekata u
Financijskoj agenciji – univerzalnom pravnom sljedniku Zavoda za platni promet
(u daljnjem tekstu: Agencija).

Pod nepodmirenim obvezama
podrazumijevaju se iznosi dospjelih, a neizvršenih naloga za plaćanje zakonskih
obveza i javnih prihoda, vrijednosnih papira, instrumenata osiguranja plaćanja,
sudskih odluka i drugih ovršnih isprava te naloga za naplatu po navedenim
osnovama.

2. Banke su dužne Agenciji
dostavljati podatke o nepodmirenim obvezama za svaku pravnu odnosno fizičku
osobu koja obav­lja registriranu djelatnost (u daljnjem tekstu: poslovni
subjekt).

Banke dostavljaju sljedeće
podatke:

– broj računa (upisuje se
broj računa poslovnog subjekta otvoren u banci koji je određen za izvršenje i
evidentiranje neizvršenih osnova za plaćanje);

– naziv poslovnog subjekta
(iz Jedinstvenog registra računa poslovnih subjekata);

– matični broj (upisuje se
matični broj iz Obavijesti o razvrstavanju prema Nacionalnoj klasifikaciji
djelatnosti od Državnog zavoda za statistiku);

– razdoblje za koje se daju podaci (upisuje se mjesec u tekućoj godini
za koji se podnose podaci);

– broj dana neprekidne
blokade s posljednjim danom u mjesecu za koji se podnose podaci, označava se na
sljedeći način:

 oznaka 1 – za poslovni subjekt koji je
insolventan neprekidno do 30 dana;

 oznaka 2 – za poslovni subjekt koji je
insolventan neprekidno od 31 do 60 dana;

 oznaka 3 – za poslovni subjekt koji je
insolventan neprekidno od 61 do 180 dana;

oznaka
4 – za  poslovni subjekt koji je
insolventan nepre­-ki­dno od 181 do 360 dana, i

 oznaka 5 – za poslovni subjekt koji je
insolventan neprekidno više od 360 dana;

–
ukupan iznos nenaplaćenih naloga poslovnoga subjekta, a u tome:

nenaplaćeni
nalozi za poreze i rješenja nadležnih organa o pri­silnoj naplati;

nenaplaćeni
nalozi za plaćanje doprinosa iz plaća i na plaće, i

ostali
nenaplaćeni nalozi iz točke 1. stavka 2 ove Upute.

– ukupan iznos obračunanih
kamata od dana dospijeća do posljednjeg dana u mjesecu za koji se podaci
dostavljaju.

3. Podaci iz točke 2. ove Upute sastavljaju se sa stanjem posljednjeg
radnog dana u mjesecu. Subota se, u smislu sastav­ljanja ovih podataka, ne
smatra radnim danom.

4. Banke podatke iz točke 2. ove Upute dostavljaju Agenciji – Središnjem
uredu i to najkasnije do 5-tog u tekućem mjesecu za prethodni mjesec.

5. Podaci iz ove Upute dostavljaju se na magnetnom nositelju ili računalnom
komunikacijom i to u formatu koji će Agencija odrediti i dostaviti bankama.

6. Prve podatke prema ovoj Uputi banke dostavljaju Agenciji sa stanjem
na dan 31. ožujka 2002. godine.

7. Ova Uputa stupa na snagu osmog dana od dana objavljivanja u »Narodnim
novinama«.

Klasa: 400-06/02-01/87
Urbroj: 513-05/02-1
Zagreb, 28. ožujka 2002.

Ministar financija
**Mato Crkvenac,** v. r.

Uputa, NN 35/2002-754